b'\n_START_ARTICLE_\nStasys Kudirka\n_START_SECTION_\nBiografija\n_START_PARAGRAPH_\nS. Kudirka gim\xc4\x97 pasiturin\xc4\x8di\xc5\xb3 \xc5\xabkinink\xc5\xb3 \xc5\xa1eimoje, buvo vienas i\xc5\xa1 9 vaik\xc5\xb3. I\xc5\xa1augo trise: vyriausias Feliksas (g. 1898), Stas\xc4\x97 (g. 1903) ir Stasys. Oficialiai priimta, kad Stasys Kudirka gim\xc4\x99s 1904 m., ta\xc4\x8diau i\xc5\xa1 tikr\xc5\xb3j\xc5\xb3 jis tur\xc4\x97jo b\xc5\xabti gim\xc4\x99s 1901 ar 1902 m., nes 1903 m. gim\xc4\x97 jo jaunesnioji sesuo Stas\xc4\x97. Teigiama, kad t\xc4\x97vai nenor\xc4\x97jo, kad per kar\xc4\x85 b\xc5\xabt\xc5\xb3 paimtas \xc4\xaf kariuomen\xc4\x99 vyriausiasis Feliksas, tai \xe2\x80\x9epajaunin\xc4\x99\xe2\x80\x9c Stas\xc4\xaf, kad b\xc5\xabt\xc5\xb3 akivaizdu, jog \xc5\xa1eimos \xc5\xabkis likt\xc5\xb3 su neva per menku pagalbininku._NEWLINE_S. Kudirka 1912 m. baig\xc4\x97 Barzd\xc5\xb3 prad\xc5\xbeios mokykl\xc4\x85. Po karo, 1919 m. t\xc4\x99s\xc4\x97 mokslus Marijampol\xc4\x97s gimnazijos 3\xe2\x80\x93je klas\xc4\x97je. 1920 m. \xc4\xafstojo \xc4\xaf Vilkavi\xc5\xa1kio \xe2\x80\x9e\xc5\xbdiburio\xe2\x80\x9c gimnazijos 4\xe2\x80\x93t\xc4\x85 klas\xc4\x99 (bendraklas\xc4\x97 buvo Salom\xc4\x97ja N\xc4\x97ris). 1924\xe2\x80\x931930 m. studijavo Vytauto Did\xc5\xbeiojo universiteto Medicinos fakultete._NEWLINE_1930 m. prad\xc4\x97jo dirbti Kauno klinik\xc5\xb3 Medicinos fakulteto chirurgijos klinikoje subasistentu be atlygio. 1930\xe2\x80\x931934 m. \xc4\x8dia dirbo gydytoju ordinatoriumi vadovaujant Vladui Kuzmai. Nuo VDU baigimo chirurgijos klinikoje dar\xc4\x97 ligoni\xc5\xb3 rentgenogramas. 1934 m. gavo Sveikatos departamento leidim\xc4\x85 atidaryti ir laikyti rentgeno kabinet\xc4\x85. Dirbdamas klinikoje aktyviai operavo, rinko, sistemino steb\xc4\x97jim\xc5\xb3 duomenis, spausdinosi to meto medicinin\xc4\x97je spaudoje._NEWLINE_1934 m. S. Kudirka i\xc5\xa1vyko \xc4\xaf Alyt\xc5\xb3 ir prad\xc4\x97jo dirbti ligonin\xc4\x97s chirurgijos skyriaus ved\xc4\x97ju. Ligonin\xc4\x97 tuomet buvo Pirmajame Alytuje, buvusi\xc5\xb3 Pontono kareivini\xc5\xb3 medin\xc4\x97se patalpose. S. Kudirka buvo ne tik chirurgas, bet ir geras vidaus lig\xc5\xb3 diagnostas, traumatologas, dermatovenerologas, pediatras. Alytuje buvo laikomas labiausiai pasiruo\xc5\xa1usiu chirurgo darbui. 1939\xc2\xa0m. S. Kudirka paskirtas naujai pastatytos Alytaus apskrities ligonin\xc4\x97s direktoriumi ir toliau \xc4\x97jo chirurginio skyriaus ved\xc4\x97jo pareigas._NEWLINE_Apskrities ligoninei S. Kudirka vadovavo 1939\xe2\x80\x931942 ir 1945\xe2\x80\x931963\xc2\xa0m. Pertraukoje tarp \xc5\xa1i\xc5\xb3 pareig\xc5\xb3 dirbo adjunktu Vilniaus universiteto Medicinos fakultete, d\xc4\x97st\xc4\x97 topografin\xc4\x97s anatomijos ir ligoni\xc5\xb3 slaugos kurs\xc4\x85, ved\xc4\x97 praktinius u\xc5\xbesi\xc4\x97mimus. S.Kudirka savaranki\xc5\xa1kai atlikdavo daugyb\xc4\x99 sud\xc4\x97ting\xc5\xb3 operacij\xc5\xb3. Jis rinko ir sistemino operacij\xc5\xb3 duomenis, ra\xc5\xa1\xc4\x97si pastabas apie Bazedovo lig\xc4\x85, ketino ra\xc5\xa1yti mokslin\xc4\xaf darb\xc4\x85._NEWLINE_S. Kudirka operuodavo tik su \xe2\x80\x9ejodo pir\xc5\xa1tin\xc4\x97mis\xe2\x80\x9c: pus\xc4\x99 valandos plaudavo rankas \xc5\xa1epe\xc4\x8diais, paskui dezinfekuodavo jas sublimato tirpalu ir i\xc5\xa1tepdavo jodu. Taip dezinfekuotomis rankomis chirurgas dar\xc4\x97 visas pilvo organ\xc5\xb3, kr\xc5\xabties abliacijas, \xe2\x80\x9evarl\xc4\x97s kojos\xe2\x80\x9c operacijas. Per savo gyvenim\xc4\x85 jis i\xc5\xa1 viso atliko apie 35 t\xc5\xabkst. operacij\xc5\xb3, ir visos buvo s\xc4\x97kmingos. 1939\xc2\xa0m. pirmasis perpyl\xc4\x97 krauj\xc4\x85 tiesiai i\xc5\xa1 donoro recipientui._NEWLINE_I\xc5\xa1 ligonin\xc4\x97s vadovo pareig\xc5\xb3 pasitrauk\xc4\x97 d\xc4\x97l sveikatos problem\xc5\xb3 1963 m. o 1964 m. atsisak\xc4\x97 chirurgijos skyriaus ved\xc4\x97jo pareig\xc5\xb3, liko skyriuje iki 1974 m. vien konsultantu. 1974 m. smarkiai pablog\xc4\x97jo sveikata, sunkiai bevaik\xc5\xa1\xc4\x8diojo \xe2\x80\x93 kamavo osteochondroz\xc4\x97 (kaul\xc5\xb3 i\xc5\xa1ret\xc4\x97jimas). 1976\xc2\xa0m. susirgo gelta ir buvo paguldytas \xc4\xaf Daug\xc5\xb3 infekcin\xc4\x99 ligonin\xc4\x99, o \xc4\xaftarus kasos augl\xc4\xaf \xe2\x80\x93 perve\xc5\xbetas \xc4\xaf Kauno klinikas. Mir\xc4\x97 1976\xc2\xa0m. vasario 19 d. Autopsija patvirtino: laiku nepa\xc5\xa1alintas nedidelis auglys suk\xc4\x97l\xc4\x97 mechanin\xc4\x99 gelt\xc4\x85._NEWLINE_1958 m. S. Kudirkai suteiktas LTSR nusipelniusio gydytojo vardas. Laisvalaikiu m\xc4\x97go sodininkauti, buvo bitininku, med\xc5\xbeiotoju, dainavo chore.'